
Kéz-/karmodell neuromechanikai vizsgálata OpenSim szimulációs környezetben

Kutatásomban személyre szabott modellezéssel foglalkoztam, mellyel egy életminőség-javító kar exoszkeleton fejlesztésében vettem részt. A modellezéshez szükséges adatok felvételéhez egy 3-dimenziós kép rögzítésére alkalmas kamerát, illetve két, általam épített elektromiográfiás (EMG) műszert használtam.
A 3D kamerából származó adatok alapján végzett biomechanikai szimulációkkal megvizsgáltam, hogy a személyek kamerás felmérésekor mire kell leginkább figyelni, milyen buktatókat tartalmaz ez a folyamat.
Felmértem továbbá, hogy egy piacon megvásárolható EMG karperecből származó adatok pontossága és tisztasága nem elegendő a biomechanikai szimulációk futtatásához, ezt követően az EMG karperec csatornánkénti kivezetésével hoztam létre egy, a szimulációkhoz kellő pontossággal rendelkező eszközt. Ezenfelül egyszerű áramköri blokkokból álló EMG erősítő építésének során megállapítottam, hogy bizonyos alkalmazásokra az ilyen olcsó komponensekből épített EMG mérő eszközök megfelelőek lehetnek.
A biomechanikai szimulátorban végzett vizsgálataimmal megmutattam, hogy miért jelenthet hatalmas előrelépést egy exoszkeleton vezérlésében az EMG adatok rögzítése, miért tesz lehetővé sokkal gyorsabb és egyben pontosabb reakciót a gyorsulásmérőt és giroszkópot tartalmazó megközelítésekhez képest.



